Μανόλης Ανδρουλιδάκης

Ο Μανόλης Ανδρουλιδάκης είναι Έλληνας κιθαρίστας και συνθέτης.

 Βιογραφία 
Ο Μανόλης Ανδρουλιδάκης σπούδασε κιθάρα με τους Νότη Μαυρουδή και Κώστα Κοτσιώλη, Μουσικολογία και Σύνθεση στο Αριστοτέλειο Πανεπιστήμιο με αριστεία και α' βραβεία. Δίδαξε επί 3 έτη στο Τμήμα Μουσικών Σπουδών του Αριστοτελείου Πανεπιστημίου Θεσσαλονίκης και ένα έτος στο Τμήμα Λαϊκής και Παραδοσιακής μουσικής Τ.Ε.Ι. Ηπείρου. Είναι Μέλος της Ένωσης Ελλήνων Μουσουργών. 

Ως συνθέτης, κιθαριστής και ενορχηστρωτής, έχει συνεργαστεί με τους συνθέτες Μίκη Θεοδωράκη (μεταξύ άλλων, διηύθυνε την τιμητική συναυλία για τα 90 του χρόνια, στο Θέατρο Πέτρας παρουσία του συνθέτη), Leo Brouwer, Νίκο Μαμαγκάκη, Χρήστο Λεοντή, Διονύση Σαββόπουλο, τους  μαέστρους Κάρολο Τρικολίδη, Δημήτρη Αγραφιώτη, Οδυσσέα Δημητριάδη, Λουκά Καρυτινό, τους σκηνοθέτες Παντελή Βούλγαρη, Γιάννη Καλαντζόπουλο, τους στιχουργούς Δημήτρη Λέντζο, Μιχάλη Μπουρμπούλη, Άλκη Αλκαίο, Λίνα Δημοπούλου καθώς και με συμφωνικά σύνολα όπως την London Philharmonia, Κρατική Ορχήστρα Θεσσαλονίκης, Εθνική Συμφωνική Ορχήστρα της ΕΡΤ, Sinfonietta Beograd, Trio Tritonus, Κουαρτέτο Εγχόρδων L’anima, Συμφωνικές Ορχήστρες Δήμου Θεσσαλονίκης και Δήμου Αθηναίων, Μουσικά Σύνολα του Αριστοτέλειου Πανεπιστημίου Θεσσαλονίκης και του Πανεπιστημίου Θεσσαλίας κ.α.

Έχουν δισκογραφήσει τραγούδια του οι: Μαρία Δημητριάδη, Γιώργος Νταλάρας, Βασίλης Παπακωνσταντίνου, Μανώλης Μητσιάς, Γιάννης Κότσιρας, Ελένη Βιτάλη, Βασίλης Λέκκας, Ρίτα Αντωνοπούλου κ.α.. 

Τα τελευταία χρόνια επέστρεψε πιο δυναμικά στην κλασική κιθάρα, με πρωτότυπες τεχνικές και εξαιρετικής δεξιοτεχνίας διασκευές και συνθέσεις, με αποτέλεσμα τη δημιουργία σημαντικών μουσικών παραστάσεων και ηχογραφήσεων. 

Σε αυτά τα πλαίσια, έχει την τιμή να υπογράφει την επίσημη δισκογραφική συλλογή του Μίκη Θεοδωράκη, "Myrtia", με έργα του συνθέτη διασκευασμένα για σόλο κιθάρα.

Επελέγη από την FM records και ηχογράφησε ένα cd για την συλλογή "Greatest Greek Musicians". Η Συμφωνική Ορχήστρα του Δήμου Αθηναίων, ερμήνευσε τη συλλογή του “Un árbol llamado Lorca”.

Παρουσίασε την κιθαριστική του διασκευή στο “Chariots of fire”, στην αναγόρευση του Βαγγέλη Παπαθανασίου σε επίτιμο διδάκτορα της Πολυτεχνικής Σχολής του Παν/μίου Θεσσαλίας, σε ζωντανή σύνδεση - ακρόαση από τον συνθέτη στο Παρίσι.

Στο πλαίσιο του Διεθνούς Φεστιβάλ Πάτρας, παρουσίασε για πρώτη φορά το κοντσέρτο του για κιθάρα «Πέντε Μινιατούρες για κιθάρα και έγχορδα», με το κουαρτέτο εγχόρδων “L’anima” και τον ίδιο ως σολίστ . Στη συνέχεια μαγνητοσκόπησε το ίδιο έργο με την Εθνική Συμφωνική Ορχήστρα της ΕΡΤ.

Το Νοέμβριο του 2018, ξεκίνησε μια σειρά ρεσιτάλ με τίτλο «Ελληνική μουσική σε έξι χορδές», που την παρουσιάζει στα σημαντικότερα θέατρα της Ελλάδας και περιλαμβάνει έργα από τα cd’s “Myrtia” (2016) “GREEK CINEMA music for classical GUITAR” (2020) και την τελευταία του δισκογραφική συλλογή “ΑΝΘΟΛΟΓΙΑ για κιθάρα (2021). Από το 2018 έως και σήμερα, έχει αναλάβει την καλλιτεχνική επιμέλεια των εκδηλώσεων του Πολιτιστικού Συλλόγου Ελλήνων Ουγγαρίας, φιλοξενώντας στην Βουδαπέστη σπουδαίους καλλιτέχνες (Γ. Κότσιρα, Π. Θαλασσινό, Β. Λέκκα, Ρ. Αντωνοπούλου, Κ. Τριανταφυλλίδη, Ι. Φόρτη κλπ).

Το Νοέμβριο του 2022 του ανατέθηκε από τον ΣΕΓΑΣ (Σύνδεσμος Ελληνικών Γυμναστικών Αθλητικών Σωματείων) να δημιουργήσει την κεντρική ιδέα της έναρξης του 39ου Αυθεντικού Μαραθωνίου Αθήνας «Γρηγόρης Λαμπράκης» στον Τύμβο του Μαραθώνα, για την οποία συνέθεσε πρωτότυπη μουσική μελοποιώντας αρχαία ελληνικά κείμενα με ιδιαίτερη ενορχήστρωση και χρήση αρχαίων ελληνικών οργάνων, σύγχρονων και προηχογραφημένης μουσικής

Το Δεκέμβρη του 2023 κυκλοφόρησε από την FM Records το πρώτο single της συλλογής “Talking to myself” η οποία αποτελείται από πρωτότυπες συνθέσεις του για 2 κιθάρες. Μέχρι στιγμής έχουν κυκλοφορήσει τα εξής: “Rondo”, “Baby Born”, “Fragment from a concerto” και “Slow Waltz”.

Το Μάρτιο του 2024 κυκλοφόρησε το άλμπουμ "Παράθυρο στο Άπειρο" όπου μελοποίησε ανέκδοτους στίχους του Άλκη Αλκαίου σε ερμηνεία του Γιάννη Κότσιρα.  

Στο πλαίσιο του Greek Festival of Sydney παρουσίασε το Ρεσιτάλ “Ελληνική μουσική σε έξι χορδές” στο Conservatorium of Sydney. 

Τον Ιούλιο στο πλαίσιο του Φεστιβάλ Επταπυργίου 2024 του ανατέθηκε από το Κέντρο Πολιτισμού Περιφέρειας Κεντρικής Μακεδονίας η διασκευή κι ενορχήστρωση για συμφωνικό σύνολο έργων του Federico Garcia Lorca, που παρουσιάστηκαν με σολίστ στην κιθάρα τον ίδιο, σε κείμενα Άννας Μυκωνίου και σκηνοθεσία Αθανάσιου Κολαλά. 

Τον Σεπτέμβρη στο πλαίσιο του Φεστιβάλ Μίκης Θεοδωράκης στα Χανιά, παρουσίασε ρεσιτάλ με έργα Μίκη Θεοδωράκη.

Έγραψε στίχους και συνέθεσε πρωτότυπη μουσική για την παιδική θεατρική παράσταση Μικρός Ήρως του Στέλιου Ανεμοδουρά σε σκηνοθεσία της Αθανασίας Καλογιάννη 

Έχει αναλάβει την καλλιτεχνική επιμέλεια της επετειακής συναυλίας του Κέντρου Ελληνικού Πολιτισμού για τα 50 Χρόνια λειτουργίας του στη Νεα Υόρκη που θα πραγματοποιηθεί το Γενάρη του 2025 στο Tony Bennett Concert Hall.

 Δισκογραφία 
 Χάλκινα Φεγγάρια (2013)
 Myrtia (2016)
 Greatest Greek Musicians: 5 Magic Tracks (Classical Guitar) (2016)
 Παράξενο Τσίρκο (2018)
 Greek Cinema Music for classical Guitar (2020)
 "Ανθολογία" για κιθάρα (2021)
 Παράθυρο στο Άπειρο (2024) Στίχοι: Άλκης Αλκαίος, ερμηνεία: Γιάννης Κότσιρας

Παραπομπές

 Εξωτερικοί σύνδεσμοι 
 Επίσημη ιστοσελίδα
 Επίσημη σελίδα στο Facebook
 Επίσημη σελίδα στο Instagram
 Κανάλι στο YouTube

Κατηγορία:Έλληνες συνθέτες
Κατηγορία:Έλληνες μουσικοί